Alpha Bank

Η Alpha Bank (Άλφα Τράπεζα Ανώνυμη Εταιρεία) είναι τράπεζα στην Ελλάδα και ιδρύθηκε το 1879 από τον Ιωάννη Φ. Κωστόπουλο. Η Alpha Bank αποτελεί σταθερό σημείο αναφοράς στο ελληνικό τραπεζικό σύστημα.

Έχει ισχυρή παρουσία στην εγχώρια τραπεζική αγορά κι αποτελεί έναν από τους μεγαλύτερους ομίλους του χρηματοοικονομικού τομέα στην Ελλάδα. Προσφέρει ευρύ φάσμα υψηλής ποιότητας χρηματοοικονομικών προϊόντων και υπηρεσιών στην εγχώρια και τη διεθνή αγορά, συμπεριλαμβανομένων της λιανικής τραπεζικής, της τραπεζικής μεσαίων και μεγάλων επιχειρήσεων, της διαχείρισης κεφαλαίων και του private banking, της διάθεσης ασφαλιστικών προϊόντων, της επενδυτικής τραπεζικής, των χρηματιστηριακών εργασιών και της διαχείρισης ακίνητης περιουσίας. Το Δίκτυο της Alpha Bank στην Ελλάδα αριθμεί 273 Καταστήματα.

Ο Όμιλος δραστηριοποιείται σε Ελλάδα, Ηνωμένο Βασίλειο, Λουξεμβούργο, Κύπρο και Βαλκάνια (Ρουμανία, Σερβία και Αλβανία) και διαθέτοντας ένα εκτεταμένο δίκτυο 438 καταστημάτων λιανικής και απασχολεί 8.476 εργαζόμενους στην Ελλάδα και στο εξωτερικό.

Η Alpha Bank είναι εισηγμένη στο Χρηματιστήριο Αθηνών από το Νοέμβριο του 1925.

Ιστορία
Η Τράπεζα γνώρισε μεγάλη ανάπτυξη τις τελευταίες δεκαετίες. Πέρα από την προσφορά απλών τραπεζικών υπηρεσιών και προϊόντων, εξελίχθηκε σε έναν ολοκληρωμένο όμιλο παροχής οικονομικών υπηρεσιών.

1879: Ιδρύθηκε η Alpha Bank, από τον Ιωάννη Φ. Κωστόπουλο, όταν δημιούργησε μία εμπορική επιχείρηση στην Καλαμάτα.
1918: Το τραπεζικό τμήμα του οίκου «Ι. Φ. Κωστοπούλου» μετονομάστηκε σε «Τράπεζα Καλαμών».
1924: Η έδρα της τράπεζας, μεταφέρθηκε στην Αθήνα, και η Τράπεζα ονομάσθηκε «Τράπεζα Ελληνικής Εμπορικής Πίστεως».
1947: Η επωνυμία της τράπεζας, άλλαξε σε «Τράπεζα Εμπορικής Πίστεως».
1972: Η επωνυμία της τράπεζας, άλλαξε για άλλη μία φορά σε «Τράπεζα Πίστεως».
1979: Γιορτάζονται τα 100 χρόνια ίδρυσης της τράπεζας.
1994: Τον Μάρτιο, της χρονιάς αυτής, η επωνυμία της τράπεζας, άλλαξε ξανά, σε «Alpha Τράπεζα Πίστεως».
1999: Την χρονιά αυτή, πραγματοποιήθηκε η εξαγορά του 51% των μετοχών της Ιονικής Τραπέζης.
2000: Στις 11 Απριλίου, εγκρίθηκε η συγχώνευση της Ιονικής Τραπέζης με απορρόφηση από την τότε Alpha Τράπεζα Πίστεως. Η νέα διευρυμένη Τράπεζα που προέκυψε από την συγχώνευση των δύο τραπεζών ονομάζεται Alpha Bank, ενώ η άλλοτε ιστορική Ιονική Τράπεζα, παύει να υφίσταται και τυπικά.
2013: Στις 1 Φεβρουαρίου, η τράπεζα, απέκτησε το σύνολο των μετοχών της Εμπορικής Τραπέζης της Ελλάδος. Η επιτυχής ανακεφαλαιοποίηση της Τραπέζης, έγινε στις 31 Μαΐου, με υπερκάλυψη της απαιτούμενης ιδιωτικής συμμετοχής, η οποία είχε ως αποτέλεσμα τη διατήρηση του ιδιωτικού χαρακτήρα της Alpha Bank. Η ολοκλήρωση της νομικής συγχωνεύσεως δι' απορροφήσεως της Εμπορικής Τραπέζης, έγινε στις 28 Ιουνίου και τα καταστήματα της Emporiki Bank, μπήκαν υπό το σήμα της Alpha Bank, ενώ σταδιακά πολλά από τα καταστήματα της πρώην Emporiki Bank, η Alpha Bank, τα έκλεισε το διάστημα 2014 με 2016, λόγω του μεγάλου όγκου καταστημάτων που διέθετε.
2014: Στις 31 Μαρτίου, έγινε η επιτυχής ολοκλήρωση της αυξήσεως του Μετοχικού Κεφαλαίου της Τραπέζης ύψους 1,2 δισ. Ευρώ. Η εξαγορά του συνόλου των προνομιούχων μετοχών του Ελληνικού Δημοσίου από την Τράπεζα, η οποία πρώτη από τις συστημικές τράπεζες προέβη στην αποπληρωμή της συμμετοχής του. Στις 30 Σεπτεμβρίου, έγινε η ολοκλήρωση της εξαγοράς των εργασιών Λιανικής Τραπεζικής της Citibank Hellas, η οποία διαθέτει καταστήματα μόνο σε Αθήνα και Θεσσαλονίκη.

Εταιρική Διακυβέρνηση
Η Alpha Bank, από το 1994, έχει υιοθετήσει κι εφαρμόσει τις αρχές της Εταιρικής Διακυβέρνησης, επιδιώκοντας τη διαφάνεια στην επικοινωνία με τους μετόχους της, τα στελέχη, τους υπαλλήλους, τους συνεργάτες, τους εργολάβους και τους προμηθευτές, καθώς και την άμεση και συνεχή ενημέρωση του επενδυτικού κοινού.

Το Διοικητικό Συμβούλιο της Alpha Bank έχει αναπτύξει ευδιάκριτες πολιτικές οι οποίες προωθούν την αριστεία στο πλαίσιο του συστήματος της εταιρικής διακυβέρνησης, βάσει του οποίου οργανώνεται, λειτουργεί και διοικείται η ανώνυμη εταιρεία, ώστε να διαφυλάσσονται και να ικανοποιούνται τα έννομα συμφέροντα όλων όσων συνδέονται με την εταιρεία.

Θυγατρικές
Η Alpha Bank Α.Ε. ανήκει στην Alpha Υπηρεσιών και Συμμετοχών Α.Ε., που αποτελείται από εταιρείες που πέραν της λιανικής τραπεζικής προσφέρουν ένα ευρύ φάσμα χρηματοοικονομικών προϊόντων και υπηρεσιών, συμπεριλαμβανομένων της τραπεζικής μεσαίων και μεγάλων επιχειρήσεων, της διαχειρίσεως κεφαλαίων και private banking, της διανομής ασφαλιστικών προϊόντων, της επενδυτικής τραπεζικής, των χρηματιστηριακών εργασιών και της διαχειρίσεως ακίνητης περιουσίας.

Δείτε επίσης
Κατάλογος τραπεζών
Τράπεζα της Ελλάδος

Παραπομπές

Εξωτερικοί σύνδεσμοι

Τράπεζες της Ελλάδας
Εταιρίες εισηγμένες στο Χρηματιστήριο Αθηνών
Ελληνικά εμπορικά σήματα